Κατολίσθηση στην Παπούα Νέα Γουινέα το 2024

Στις 24 Μαΐου 2024 συνέβη μία μεγάλη κατολίσθηση στη Μουριτάκα (ή Μουλιτάκα) της Επαρχίας Ένγκα στην Παπούα Νέα Γουινέα. Πιστεύεται ότι προκάλεσε τον θάνατο περισσότερων των δύο χιλιάδων ανθρώπων, παρά το ότι μέχρι στιγμής μόνο 6 πτώματα έχουν ανασυρθεί. Πάνω από 2,5 χιλιάδες άνθρωποι αγνοούνται, κυρίως στα χωριά Καοκάλαμ και Τουλιπάνα. Είναι η πλέον πολύνεκρη φυσική καταστροφή στη χώρα μετά τον σεισμό του 1998, καθώς και η πλέον πολύνεκρη κατολίσθηση παγκοσμίως κατά τον 21ο αιώνα μέχρι τώρα.

Εισαγωγή
Στην Παπούα Νέα Γουινέα συμβαίνουν συχνά θανατηφόρες κατολισθήσεις, εξαιτίας του ορεινού χαρακτήρα της, του υγρού κλίματος, της φτώχειας των κατοίκων και της κακοδιοικήσεως. Το 2024 η χώρα γνώρισε έντονες βροχοπτώσεις και πλημμύρες. Μία μικρότερη κατολίσθηση τον Απρίλιο σκότωσε 14 ανθρώπους, ενώ μια άλλη τον Μάρτιο είχε σκοτώσει τουλάχιστον 21.

Αίτια
Στις 18 Μαΐου 2024 μια σεισμική δόνηση μεγέθους ροπής 4,5 βαθμών συνέβη με επίκεντρο σε απόσταση 105 km δυτικά του σημείου της κατολισθήσεως. Είχε όμως μεγάλο εστιακό βάθος, 126 χιλιόμετρα, και έτσι έγινε ελάχιστα αισθητή. Αναφέρθηκε από τοπικούς παράγοντες ότι ίσως να προκάλεσε την κατολίσθηση. Ωστόσο ο Ερυθρός Σταυρός ανέφερε ότι δεν υπήρχε ένδειξη για κάτι τέτοιο, αποδίδοντας την κατολίσθηση είτε στους χρυσοθήρες, είτε στην έντονη βροχόπτωση.

 Το συμβάν 
Η κατολίσθηση συνέβη περίπου στις 3 τη νύχτα τοπική ώρα της 24ης Μαΐου (8 το βράδυ της 23ης Μαΐου σε θερινή ώρα Ελλάδας), μετά τη μετακίνηση μεγάλου όγκου ασύνδετων εδαφών από τις limestone πλαγιές του όρους Μουνγκάλο. Συνολικώς έθαψε μια εξάδα χωριών της τοπικής αυτοδιοικητικής μονάδας Maip Muritaka Rural LLG. Στο χωριό Καοκάλαμ δεκάδες σπίτια καταστράφηκαν και εκτιμάται ότι 500 άνθρωποι θάφτηκαν ζωντανοί. Επίσης το φαινόμενο έκλεισε μια οδική αρτηρία κοντά στο μεγάλο Χρυσωρυχείο Ποργκέρα και κατέστρεψε μήκος 150 μέτρων της οδού που συνέδεε το Καοκάλαμ με την υπόλοιπη χώρα, προκαλώντας ανησυχίες για την προμήθεια τροφίμων και άλλων ειδών πρώτης ανάγκης. Κάποιοι εργάτες οδικών έργων που έτυχε να εργάζονται στη δεύτερη αυτή οδό θάφτηκαν επίσης από την κατολίσθηση. 

Στο μεγάλο χωριό Τουλιπάνα καταπλακώθηκαν περίπου 2.000 άνθρωποι. Ο Αυτοκινητόδρομος Χάιλαντς, που συνέδεε την περιοχή της καταστροφής με την πρωτεύουσα της χώρας Πορτ Μόρεσμπι έκλεισε επίσης. Οι λαχανόκηποι που έτρεφαν τους φτωχούς χωρικούς και τα τρία ρυάκια του χωριού θάφτηκαν επίσης. Υπάλληλος του IOM εκτίμησε ότι η έκταση που καλύφθηκε από το υλικό της κατολισθήσεως ισοδυναμεί με «τρία έως τέσσερα γήπεδα ποδοφαίρου». Όσο για το πάχος του στρώματος που κάλυψε το χωριό, εκτιμήθηκε σε 6 έως 8 μέτρα.

Μετά την καταστροφή υπήρξαν αντικρουόμενες εκτιμήσεις για τους αριθμούς των νεκρών και των αγνοουμένων, εξαιτίας της ελλείψεως επικαιροποιημένων πληθυσμιακών στατιστικών, καθώς η τελευταία εθνική απογραφή πληθυσμού είχε διεξαχθεί  το 2000. Στις 27 Μαΐου εκτιμήθηκε ότι δύο χιλιάδες νεκρούς από την κατολίσθηση μπορεί να είχε το μεγάλο χωριό Yambali από μόνο του. Οι αριθμοί αυτοί δεν επιβεβαιώθηκαν από κρατικές πηγές. Περισσότεροι από 4.000 άνθρωποι επηρεάσθηκαν άμεσα. Πέντε πτώματα και το πόδι ενός έκτου θύματος ήταν τα πρώτα που ανασύρθηκαν. Επτά ήταν οι πρώτοι τραυματίες που αναφέρθηκαν και 4 άλλα άτομα διασώθηκαν. Αναφέρεται ότι καταστράφηκαν ή θάφτηκαν 1.182 κατοικίες, αφήνοντας άστεγους 1.250 ανθρώπους. Πιστεύεται επίσης ότι περισσότεροι από 5.000 χοίροι, 100 καταστήματα και 5 οχήματα είναι θαμμένα, καθώς και τα δύο κέντρα υγείας των χωριών.

 Τα μετέπειτα 
Ο πρωθυπουργός της χώρας Τζέιμς Μαράπε ανεκοίνωσε ότι δυνάμεις του στρατού της χώρας είχαν σταλεί στον τόπο της τραγωδίας για την 
ανεύρεση των αγνοουμένων και την επιδιόρθωση κατεστραμμένων υποδομών. Στάλθηκαν επίσης αστυνομικές δυνάμεις, ιατρικό προσωπικό, μηχανικοί και αποσπασμένοι στη χώρα άνδρες του ΟΗΕ. Μέχρι το σούρουπο της πρώτης ημέρας, οι διασώστες επιχειρούσαν να ανασύρουν θαμμένους ανθρώπους με τη βοήθεια ενός εκσκαφέα και φτυαριών.

Παραπομπές

 Εξωτερικοί σύνδεσμοι 
 Τηλεοπτικές εικόνες μετά την καταστροφή από το NBC News
 Φωτογραφίες μετά την καταστροφή που δημοσιεύθηκαν από τους Hindustan Times

Παπουα Νεα Γουινεα 2024
Κατολισθηση 2024
Κατολισθηση Παπουα Νεα Γουινεα